**Tájékoztató**

**a 2016. június 4. napját megelőzően engedély nélkül létesített vízkivételt biztosító vízi létesítmények ( ásott, fúrt kutak ) vízjogi fennmaradási engedélyezési eljárásáról**

A hatályos jogi szabályozás – a vízgazdálkodásról szóló 1995. évi LVII. törvény, valamint a vízgazdálkodási hatósági jogkör gyakorlásáról szóló 72/1996. (V. 22.) Korm. rendelet – alapján a vízjogi létesítési engedély nélkül megépített vízilétesítményekre - az ásott és fúrt kutakra vízjogi fennmaradási engedélyt kell kérni az építtetőnek.

A rendelkezés szerint az építtető (tulajdonos) mentesül a vízgazdálkodási bírság fizetése alól abban az esetben, ha a 2016. június 4. napját megelőzően engedély nélkül létesített kutakra legkésőbb 2018. december 31-ig fennmaradási engedélyt kér.

**I. Jegyzői hatáskör:**

A vízgazdálkodási hatósági jogkör gyakorlásáról szóló 72/1996. (V. 22.) Korm. rendelet alapján a települési önkormányzat jegyzőjének engedélye szükséges olyan kút létesítéséhez, üzemeltetéséhez, fennmaradásához és megszüntetéséhez, amely a következő feltételeket együttesen teljesíti:

* a kormányrendelet szerinti védőterület, valamint karszt- vagy rétegvíz készletigénybevétele, érintése nélkül, és **500 m3/év** vízigénybevételt meg nem haladóan kizárólag **talajvízkészlet** vagy parti szűrésű vízkészlet felhasználásával üzemel,
* épülettel vagy annak építésére jogosító hatósági határozattal, egyszerű bejelentéssel rendelkező ingatlanon van, és **magánszemélyek részéről a házi ivóvízigény, vagy a háztartási igények kielégítését szolgálja,** és
* **nem gazdasági célú vízigény.**

Tervezett házi ivóvízkút esetén a jegyző először létesítési engedélyt ad ki benyújtott tervdokumentáció és kérelem-nyomtatvány alapján, majd a kút megépítése után üzemeltetési engedélyt akkor, ha a kút vize megfelel ivóvíznek. Az engedélyek kiadása előtt a jegyzőnek be kell vonnia az illetékes járási hivatal Népegészségügyi Osztályának helyi Kirendeltségét (közegészségügyi hatóság) szakhatóságként, akik megállapítják a víz felhasználhatóságának feltételeit (pl. vízkezelést írnak elő) akkreditált laboratóriumban végzett vízvizsgálat alapján.

**A jegyzői engedélyezési eljáráshoz benyújtandó:**

• Kitöltött kérelem nyomtatvány,

• Kérelem mellékletét képező adatlap (ásott vagy fúrt kút),

• Helyszínrajz,

• 3.000 Ft értékű illetékbélyeg,

• Fúrt kút esetében:

A felszín alatti vízkészletekbe történő beavatkozás és a vízkútfúrás szakmai követelményeiről szóló 101/2007. (XII. 23.) KvVM rendelet 13. § (2) bekezdésének való megfelelés igazolása.

Felmerülő költségek házi ivóvízkút engedélyezése során:

* engedély határozatok eljárási illetéke: 5000,- Ft/db;
* közegészségügyi szakhatósági hozzájárulás: 23 900,- Ft;
* akkreditált laboratóriumban végzett vízvizsgálat: kb. 20 000 - 50 000,- Ft;
* tervezési díjak: minimum 40 000,- Ft.

Fentek alapján előzetes, minimum becsült összköltség ~ 90.000,- Ft.

Már meglévő házi ivóvízkút engedélyezése esetén a fentiekben foglaltaktól annyi az eltérés, hogy a jegyző az ivóvíznek való megfelelőség esetén fennmaradási engedélyt ad ki.

A vonatkozó jogszabály alapján a már üzemelési, fennmaradási engedéllyel rendelkező házi ivóvíz kutakat az illetékes hatóságoknak háromévente ellenőrizniük, felülvizsgálniuk kell.

**II. Területileg illetékes vízügyi hatóság hatásköre:**

Fentiektől eltérő, minden más esetben a házi vízilétesítmény engedélyező hatósága a területileg illetékes vízügyi hatóság (Jász-Nagykun-Szolnok Megyei Katasztrófavédelmi Igazgatóság Katasztrófavédelmi Hatósági Osztálya).

Engedélyezésükhöz felmerülő költségek min. 100.000 – 150.000,- Ft (tervdokumentáció költsége, eljárási díjak, stb.)

**Összefoglalásképpen:**

A házi kutak a jogszabályok értelmében minden esetben engedélykötelesek és engedélyezésük költséggel jár.

2018. december 31-ig csak bírság kiszabási tilalom van érvényben, tehát ha valakinek az ingatlanán engedély nélküli kutat találnak az illetékes hatóságok, nem bírságolhatnak, csak kötelezhetik az ingatlantulajdonost az engedélyek beszerzésére. 2019. január 1-től azonban a hatóságoknak bírságolási kötelezettségük áll fenn.

Az érintett lakosoknak mindenképpen javasoljuk az illetékes hatóságokkal történő előzetes egyeztetést – melyhez előzetes időpont egyeztetés szükséges –, mielőtt elkezdenék az engedélyezési eljárást.

**T/2930 számú folyamatban lévő törvényjavaslat valószínűleg módosítani fogja a Vgtv. 29. § (7) bekezdését oly módon, hogy a vízkivételt biztosító víyzilétesítmény vízjogi fennmaradási engedélyezési eljárását –bírság megfizetése nélkül - 2020. 12. 31. napjáig lehessen kérelmezni a jelenleg hatályban lévő 2018 12. 31. határidő helyett.**

A **kérelmek és az adatlapok** word formátumban **letölthetők** **a www.atany.hu honlapról**.

Jogszabályi háttér:

* vízgazdálkodásról szóló 1995. évi LVII. törvény (~28-30 §);  
  a vízgazdálkodási hatósági jogkör gyakorlásáról szóló 72/1996. (V.22.) Korm. rendelet (~ 24 §)
* a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó általános szabályokról szóló 147/2010. (IV.29.) Korm. rendelet (~ 16/A. §, 16/B. §, 16/C. §.)
* az ívóvíz minőségi követelményeiről és az ellenőrzés rendjéről szóló 201/2001. (X.25.) Korm. rendelet
* 223/2014. (IX.4.) Korm. rendelet a vízügyi igazgatási és a vízügyi, valamint a vízvédelmi hatósági feladatokat ellátó szervek kijelöléséről
* 41/2017. (XII.29.) BM rendelet a vízjogi engedélyezési eljáráshoz szükséges dokumentáció tartalmáról

*Átány, 2018. 11. 05.*

Joó Bence

jegyző